Video: Jong musikantjie terug met 'konsertina-kaskenades' | Maroela Media
Kosie Beukes, die skattige jong musikant wat aanhangers landwyd aangryp met sy passievolle konsertinaspel, is terug met nog 'n musiekvideo met die titel Konsertina Kaskenades Keurspel.
Dié 10-jarige van Boksburg, wat 14 instrumente kan bespeel, se splinternuwe keurspel bestaan uit twee van sy eie komposisies, "Wals vir Marizaan" en "Kosie se Vastrap", sowel as Kosie se weergawe van "Blue Eyes Crying in the Rain".
Sy musiekvideo's vir "The Lion Sleeps Tonight" en "Die Oorwinningslied" is altesaam al meer as 75 000 keer op YouTube gekyk.
Kosie het 'n groot liefde en talent vir musiek en het vroeër aan Maroela Media vertel hy het op vierjarige ouderdom vir die eerste keer 'n instrument in sy hande gehou.
"Ek kan konsertina, kitaar, baskitaar, Hawaiiese kitaar, trekklavier, klavier, orrel, mondfluitjie, klawerbord, tromme, vrot-orrel, boere-konsertina, mandolien en die banjo bespeel."
Kosie is nie op sy mond geval nie en sê niemand het hom geleer nie – hy het sommer homself geleer. "Dis maar net 'n talent wat die Here vir my gegee het sodat ek myself kan leer." Dié agtjarige sê hy speel wanneer hy 'n geleentheid kry, maar veral by die Boeremusiekgilde en op feeste. Kosie se gunsteling-genre is boeremusiek, gospel en country.
Willie Mynhardt, nasionale voorsitter van die Boeremusiekgilde, sê hy ken Kosie goed. "Hy bespeel al van 'n baie jong ouderdom af die konsertina. As daar 'n jonger konsertinaspeler in Suid-Afrika is, weet ons nie van hom nie."
Kosie se album, Konsertina Kaskenades, is by alle groot musiekhandelaars beskikbaar.
boeremusiek konsertina video
Vastrap · 1 jaar gelede
Kosie voorspoed!, mag daar sommer nog BAIE cd's op jou pad vorentoe wees. Balketoeeeeeeee!
Kan ek die oukie se Cd by julle koop
my naam is jacques vorster
mooi aand vir julle ook?
hoe veel kos die Cd
Brie-brie · 1 jaar gelede
Baie mooi, dit maak 'n hart sommer bly om dit te hoor en dat tradisies so voort kan gaan. Alle voorspoed vir kosie en sy loopbaan, sal hom moet fyn dop hou….gaan hoogtes beryk.